Omstridt flåttlege til VG: - Pasientene er sinte

Vil anke Helsetilsynets vedtak om å ta legeautorisasjonen

LEGGER NED: Lege Rolf Luneng ved Norsk Borreliose Senter varsler at han må stenge dørene. Foto: JAVAD PARSA

Norsk Borreliose Senter stenger dørene

Flått-senteret som ledes av Rolf Luneng legger inntil videre ned driften, etter at Luneng ble fratatt sin legeautorisasjon.

Mona Grivi Norman

Ingrid Hvidsten

Oppdatert 13. september 2013

Artikkelen er over syv år gammel

På senterets nettsider skriver Luneng at han nå stenger dørene til Norsk Borreliose Senter.

Årsaken er at Statens helsetilsyn 2. september fratok ham autoriasasjonen.

Les hele vedtaket fra Helsetilsynet her!

- Jeg vet ikke om dette blir permanent, det avhenger av sakens gang videre. Jeg har ankemuligheter på vedtaket, og skal anke, sier Luneng til VG.

Han sier han nå har sendt sine pasienter tilbake til fastlegene sine, eller rådet dem til å ta kontakt med leger i utlandet som behandler borreliose.

Ansatte må slutte

- Mine pasienter selv opplever at vedtaket har store negative konsekvenser for dem, fordi det fratar dem behandlingsmuligheter. Spesielt de som var i ferd med å bli friske er sinte, fordi de føler dette er et vedtak mot dem; de opplever det som et vedtak om at de ikke trenger eller skal ha denne typen behandling, sier legen.

Han opplyser at Norsk Borreliose Senter har syv-åtte ansatte, som nå må slutte siden senteret stenges.

- Har du sagt dem opp?

- Det vil jeg ikke kommentere nærmere.

- Har du tro på å få åpne dørene til senteret igjen?

- Det kan jeg ikke ha noen formening om, for det bestemmer jeg ikke. Vi får se hvordan tilsynet ser på saken på nytt, og ellers vil saken gå videre til Statens helsepersonellnemnd, sier Luneng.

Omstridt

PASIENT: Lars Monsen har flere ganger tatt Luneng i forsvar, og mener han får god og nødvendig hjelp av legen. Foto: JAVAD M. PARSA

Eventyreren Lars Monsen er blant Lunengs pasienter. Fredag demonstrerte han foran Stortinget, etter at Helsetilsynets vedtak om å frata legen autorisasjonen ble kjent.

VGTV: Monsen: - Uten Rolf Luneng ville jeg vært sengeliggende

I vedtaket påpekte tilsynet at legen, tross ilagt advarsel, ikke har innrettet seg etter lovbestemte krav, og at vilkårene for tilbakekall av autorisasjon dermed er oppfylt.

Årsaken var blant annet utstrakt utskrivning av antibiotika til pasienter han hadde diagnostisert med kronisk borreliose.

Behandlingsopplegget er svært omstridt. Flere pasienter har omtalt det som en skandale at Luneng mister lisensen. Mens mange av hans kolleger i legemiljøet har ment at det er på høy tid at Luneng blir stoppet.

- Det har stormet lenge rundt deg. Fastholder du fortsatt at din behandlingsform er forsvarlig?

- Ja, absolutt. Det sier jo pasientene også selv at de opplever, ut fra de prosedyrer vi har rundt behandlingen og den oppfølgingen de får underveis, sier Luneng.

Kansellerte timer

Fredag fikk pasient ved Norsk Borreliose Senter, Christoffer Mundal, en epost om at den neste timen er kansellert og at sentret legger ned videre drift.

- Beskjeden kom for noen få timer siden og de beklaget på det sterkeste, sier Mundal til VG.

- Jeg skal begynne på fjerde måned av en seks måneders kur, og nå vet jeg ikke hva som skjer. Trolig stopper hele behandlingen opp.

- Hva tenker du å gjøre nå?

- Jeg må søke litt på nettet og finne ut om jeg kan fortsette på egenhånd, uten oppfølging. Det er jo veldig synd dersom jeg ikke får fullført behandlingsopplegget.

Kan søke på nytt

Ifølge vedtaket til Statens helsetilsyn kan Luneng søke om begrenset autorisasjon - på følgende vilkår:

** Han må jobbe under veiledning i underordnet stilling i spesialisthelsetjenesten.** Arbeidsgiveren må være kjent med begrensningene.** Han må informere Helsetilsynet om hvor han jobber, og hvem som er arbeidsgiver.

Legen selv sier til VG at han ikke vet om han vil søke om begrenset autorisasjon:

- Det har jeg ikke tatt stilling til ennå. Nå jobber jeg med en anke, det er det viktigste i denne omgang.

Varslet på nettsiden

På nettsiden skriver Rolf Luneng i dag:

«Senteret må stenge døren nå i september, da helsetilsynet i vedtak av 2. sept. har bestemt å frata meg, Rolf Luneng, min legeautorisasjon.

Vedtaket er ikke bare en tilbaketrekking av min autorisasjon, det er i like stor grad en fradømmelse av pasientens rett til og behov for medisinsk behandling og mulighetene til å bli friske.

Vedtaket er således i strid med det mandat og målsetning HT skal ha i å ivareta pasientenes rettigheter til best mulig behandling.»

Publisert: 13.09.13 kl. 13:58 Oppdatert: 13.09.13 kl. 15:30

Mer om Helse